Næsten 2.000 procent. Så meget steg antallet af gæster, som brugte udlejningstjenesten Airbnb til at overnatte i det storkøbenhavnske område, fra 2012 til 2016.

I rene tal er der tale om en stigning fra 22.556 til 457.597 gæster om året. Det fremgår af en analyse af tilgængeligheden på det københavnske boligmarked, udarbejdet af Københavns Kommunes økonomiforvaltning. Det fremgår også af analysen, at antallet af gæster, som sidste år benyttede Airbnb alene i Københavns Kommune, lå på omkring en halv million.

»Jeg havde selvfølgelig en fornemmelse af, at korttidsudlejninger var i vækst. Men jeg må indrømme, at det, at vi nu er oppe på over 450.000 om året, er en voldsom stigning. Volumen har overrasket mig«, siger Københavns overborgmester Frank Jensen (S).